סבכי חורש

סבכי חורש (שם מדעי: Curruca crassirostris) היא ציפור שיר קטנה בסוג Curruca (שפוצל מהסוג סבכי) במשפחת הסבכיים. בית גידולו בעיקר באגן הים התיכון דרך טורקיה, קווקז ועד מרכז אסיה. זו ציפור נודדת החורפת באפריקה שמדרום לסהרה. מבקרת נדירה בצפון ובצפון-מערב אירופה. בישראל עוברת אורח מצויה בכל חלקי הארץ, ודוגרת קיץ מצויה בהרי הצפון. זהו סבכי גדול ומגושם יחסית, אורכו 15–16 ס"מ, גדול במעט מהסבכי שחור כיפה, ולמעשה אחד המינים הגדולים מהסוג סבכי. גבו של הזכר הבוגר אפור חלק, וגחונו בצבע לבנבן עד אפרפר. המקור ארוך ומחודד ורגליו שחורות. לזכר יש ראש אפור כהה, מסכת עיניים שחורה, קשתית העין לבנה וגרון לבן. לנקבות ולצעירים יש ראש חיוור יותר, וצבע הגחון צהוב בהיר, לגבם האפור יש במקצת גוון חום. שירתם היא מחרוזת סלסולים של לירו-לירו (liroo-liroo) וקריאה קולנית. מעופם ושירתם דומה לקיכלי. ציפור שיר קטנה זו מצויה בסביבת חורש עצים נשירים. הם יבנו קן בשיח או בעץ והנקבה תטיל 4–6 ביצים. כרוב הסבכיים, זו ציפור הניזונה בעיקר מחרקים, ומעט פירות. שמה באיטליה הוא beccafico (מלקט התאנים) מאחר שעל פי האמונה הרווחת שם הם מאביסים את עצמם בתאנים בתקופת הריבוי. ציפורים מסוגם נחשבות למעדן באזורים אלו, ורבות ניצודות במלכודות. שני תת-המינים התקבלו על ידי החוקרים ללא חילוקי דעות, אולם לאחרונה[דרושה הבהרה] מתחזקת הסברה כי מדובר במינים נפרדים: סבכי חורש מערבי, Sylvia hortensis hortensis – דרום מערב אירופה, מגרב, מזרחית לים האדריאטי ולמפרץ סידרה. בחלקים התחתונים של גוף הזכר צבעם ורדרד, ואצל הנקבה בגוון חלודה. סבכי חורש מזרחי, Sylvia hortensis crassirostris – כולל גם את S.h.balchanica וכפי הנראה גם את S.h.jerdoni. משתרע לרוחב חבל הבלקן, דרך טורקיה, קווקז והסביבה ועד מרכז אסיה. המקור ארוך וחזק יותר מהממוצע. מעטה אדמדם בחלק התחתון, היוצר חלוקה רכה בין הבטן הלבנה לצידי הגוף האפורים. השירה עשירה יותר ומתקרבת לזמיר בגיוונה. תת-המין הזה, S.h.crassirostris, נמצא בישראל. סבכי חורש קרוב ביותר משפחתית, ככל הנראה, לסבכי שיטים, וגם למינים Sylvia lugens ו-Sylvia buryi. יחד עם סבכי טוחנים הם יוצרים קבוצת קלד (קבוצת בעלי-חיים המסווגים בקבוצות על יסוד תכונות משותפות המעידות על מוצא משותף) של סבכי טיפוסי. במבט ראשון מינים אלו אינם נראים דומים, אולם לכולם הצבע הלבן שולט בגרון, הם חסרים את הטלאים האדמדמים על הכנפיים, ובדרך כלל יש להם צידי ראש כהים. לפי הערכות האיגוד הבינלאומי לשימור הטבע, IUCN, אוכלוסיית סבכי חורש במדינות האיחוד האירופי מונה כ 110,000–290,000 זוגות, והאוכלוסייה במגמת ירידה של כ-30% בין השנים 1970 ל-1990. מדיה וקבצים בנושא סבכי חורש בוויקישיתוף סבכי חורש, באתר האנציקלופדיה של החיים (באנגלית) סבכי חורש, באתר GBIF (באנגלית) סבכי חורש מגדיר ציפורי ישראל. Ageing and sexing (PDF) by Javier Blasco-Zumeta סבכי חורש באתר הרשימה האדומה של IUCN STAMPS OF ISRAELI BIRDS. ISRAEL. אורכב מ-המקור ב-2008-06-06. נבדק ב-2009-04-28. The Israeli Center for Yardbirds (2007). קטל ציפורים בקפריסין מאת שכי לוריא. ISRAEL. אורכב מ-המקור ב-2009-05-19. נבדק ב-2009-04-28. Snow, David W.; Perrins, Christopher M.; Doherty, Paul & Cramp, Stanley (1998): The complete birds of the western Palaearctic on CD-ROM. Oxford University Press. ISBN 0192685791 Jønsson, Knud A. & Fjeldså, Jon (2006): A phylogenetic supertree of oscine passerine birds (Aves Passeri). Zoologica Scripta|Zool. Scripta 35(2): 149–186. doi::10.1111/j.1463-6409.2006.00221.x Helbig, A. J. (2001): Phylogeny and biogeography of the genus Sylvia. In: Shirihai, Hadoram: Sylvia warblers: 24–29. Princeton University Press, Princeton, N.J. ISBN 0691088330 Birds International (2004). "Birds in the European Union: a status assessment" (PDF). Wageningen, The Netherlands: BirdLife International. אורכב מ-המקור (PDF) ב-2017-11-08. נבדק ב-2017-11-10.